**Alkoss a halakért! – rajzpályázatra várja az iskolásokat a Nébih**

**A közelgő Halak Napja alkalmából iskolásoknak hirdetett rajzpályázatot a Nemzeti Élelmiszerlánc-biztonsági Hivatal (Nébih). A hagyományteremtő szándékkal indított versenyben két korosztálytól, 3-4. osztályos és 5-6. osztályos tanulóktól várják a pályaműveket a hivatal munkatársai.** **Az idei év témája: „Munkában a halőr”.**

A Nébih Állami Halőri Szolgálat halőrei nap mint nap azért dolgoznak, hogy megóvják nemzeti kincsnek számító természetes vízi halállományunkat. A szakemberek most arra kíváncsiak, hogyan tudják elképzelni a gyermekek a halőrök munkáját, mit gondolnak annak fontosságáról, szükségességéről. E szellemben lett a „*Munkában a halőr*” a témája az első alkalommal, de hagyományteremtő szándékkal meghirdetett versenynek.

A tetszőleges technikával készülő (ceruza, festék, pasztellkréta, szén, zsírkréta stb.) rajzokat két korosztálytól, 3-4. osztályos és 5-6. osztályos tanulóktól várják a szakemberek, legkésőbb 2021. március 5-ig. Fontos, hogy a tanulókat kizárólag pedagógusaik nevezhetik a versenyre!

A részletes pályázati kiírás és a további tudnivalók a <http://nebihoktatas.hu> honlapon a „[Rajzpályázat](http://nebihoktatas.hu/allami-halori-szolgalat-rajzpalyazata-2021/)” menüpontban olvashatóak.

A korosztályonkénti 5-5 legjobb művet közönségszavazásra is bocsájtja a hivatal, az eredményhirdetésre pedig március 20-án, a Halak Napján kerül majd sor.

2021. február 2.

Nemzeti Élelmiszerlánc-biztonsági Hivatal